Αθήνα, 21 Οκτωβρίου 2021

**Συνάντηση του Προέδρου της Βουλής των Ελλήνων**

**με τον Πρόεδρο του Σερβικού Κοινοβουλίου**

Με τον Πρόεδρο της Εθνοσυνέλευσης της Σερβίας, κ. Ivica Dacic, συναντήθηκε ο Πρόεδρος της Βουλής των Ελλήνων, κ. Κωνσταντίνος Τασούλας, στο πλαίσιο των διμερών συναντήσεών του με προέδρους κοινοβουλίων των κρατών-μελών του Συμβουλίου της Ευρώπης που συμμετέχουν στη Διάσκεψη της Αθήνας.

Μετά το τέλος της συνάντησης οι δύο ομόλογοι Πρόεδροι προέβησαν στις ακόλουθες δηλώσεις:

**Κ. Τασούλας:** «Είμαστε εδώ σήμερα σε μια ενδιαφέρουσα και γόνιμη συνάντηση με τον Πρόεδρο της Βουλής της φίλης χώρας Σερβίας, με τον οποίο συζητήσαμε στο πλαίσιο της Διάσκεψης των Προέδρων των Κοινοβουλίων των κρατών-μελών του Συμβουλίου της Ευρώπης για διμερή θεμάτα, αλλά και για θέματα που αφορούν τη συνεργασία των χωρών μας ώστε η υπόθεση της ευρωπαϊκής πορείας των Δυτικών Βαλκανίων να επιταχυνθεί.

Η χώρα μας είναι στενά συνδεδέμενη ιστορικά με τη Σερβία. Μάλιστα, είπαμε ότι σύντομα θα ενεργοποιήσουμε τις ανταλλαγές των δύο Ομάδων Φιλίας των κοινοβουλίων μας και το πιθανότερο είναι έως το τέλος του χρόνου να γίνει μια επίσημη επίσκεψη του δικού μας κοινοβουλίου στη Σερβία, στο ανώτατο δυνατό επίπεδο.

Κάποτε, στις αρχές του προηγούμενου αιώνα, όταν οι Βαλκανικοί Πόλεμοι και ο Πρώτος Πάγκόσμιος Πόλεμος διαμόρφωσαν νέες καταστάσεις στη Βαλκανική Χερσόνησο, είχε ζητηθεί από την Ελλάδα, από μεγάλη δύναμη της εποχής, να παραβιάσει και να αγνοήσει μια αμυντική συμφωνία που είχε συνάψει με τη Σερβία.

Ο τότε Έλληνας Πρωθυπουργός είχε απαντήσει ότι η Ελλάδα είναι μια μικρή χώρα και δεν μπορεί να διαπράξει μια τόσο μεγάλη ατιμία. Οι σχέσεις μας έχουν δοκιμαστεί και σε μεγάλες δυσκολίες, γι’ αυτό και η Ελλάδα θα συνεχίζει να υποστηρίζει έναν κύριο εθνικό στόχο της Σερβίας, που είναι η ευρωπαϊκή της πορεία, και είμαι βέβαιος, παρά τα προβλήματα που υπάρχουν, ότι ο στόχος αυτός, αργότερα ή συντομότερα, θα επιτευχθεί».

**I. Dacic:** «Θα ήθελα να εκφράσω τη μεγάλη ικανοποίησή μου για τη δυνατότητα που μου δόθηκε να συμμετέχω σε αυτή τη Διάσκεψη, ιδιαίτερα δε για τον λόγο ότι τη διοργανώνει η Ελλάδα που είναι μια αδελφή χώρα. Η Σερβία και η Ελλάδα είναι δύο φίλες χώρες, οι λαοί μας είναι πολύ κοντά ο ένας με τον άλλο. Η φιλία μας έχει εδραιωθεί μέσα απο την κοινή ιστορία. Υπήρχε μεταξύ μας πάντοτε αληλλεγύη και φυσικά μας συνδέει και η Ορθοδοξία.

Στην ελληνική επικράτεια βρίσκονται δύο ιεροί τόποι. Είναι η μονή Χιλανδαρίου στο Άγιο Όρος και η νήσος Κέρκυρα όπου βρίσκεται ο υγρός τάφος ή αλλιώς ο γαλάζιος τάφος πολύ κοντά στην νησίδα Βίδος όπου κοίτονται πολλές χιλιάδες Σέρβοι στρατιώτες που έχασαν τη ζωή τους αναγκασμενοι να εγκαταλείψουν τη χώρα τους. Στην ελληνική θάλασσα έχουν ενταφιασθεί δεκάδες χιλιάδες Σέρβων στρατιωτών οι οποίοι θυσίασαν τη ζωή τους για την ελευθερία της Σερβίας. Αυτό μας υποχρεώνει να ενδυναμώσουμε τις αδελφικές μας σχέσεις.

Είμαστε ευγνώμονες προς την Ελλάδα όσον αφορά την υποστήριξη που εκφράζει για την πορεία της Σερβίας και την ένταξή της στην Ευρωπαϊκή Ένωση. Είμαστε ευγνώμονες που η Ελλάδα σέβεται την εδαφική κυριαρχία της Σερβίας και δεν αναγνώρισε το Κοσσυφοπέδιο.

Ο Πρόεδρος, ο καλός μου φίλος, και εγώ θα πράξουμε ό,τι είναι δυνατόν ώστε να ενδυναμώσουμε αυτές τις καλές και στενές σχέσεις μεταξύ των δύο κοινοβουλίων. Άλλωστε η Σερβία τέτοιου είδους συνεργασία, εκτός από την Ελλάδα, έχει με τη Ρωσία και την Κίνα. Θα εργαστούμε προς αυτή την κατεύθυνση, προς την ενδυνάμωση δηλαδή της συνεργασίας μεταξύ των δύο χωρών. Και μέχρι τα τέλη του έτους τον αναμένω στο Βελιγράδι».